Eva na pomoč | Zakaj mi pri seksu tako hitro pride?!

Prehiter orgazem oziroma izliv, spravlja ob živce tako moške kot tudi ženske. Le katera si želi konec vsega že po slabi minuti?!

Pisal mi je mladenič, ki se je soočil s težavo prezgodnjega izliva in je seveda ves obupan. Za vse s podobnimi težavami je spodaj odgovor, ki utegne izboljšati vašo spolnost. Če berete punce, prenesite informacijo svojim dragim in skupaj uživajta dlje.

“Imam 18 let in sem pred dvema letoma imel svoj prvi spolni odnos. Jezi me, ker mi vedno prehitro pride. Komaj začnem s spolnimi odnosi, že doživim orgazem. Ko se samozadovoljujem, teh težav nimam. Kaj je narobe z mano? – Anej”

Dragi Anej, hvala za tvoje pismo, spodaj pa upam, da boš dobil zadovoljujoč odgovor, ki ti bo pomagal v tvojem nadaljnjem spolnem življenju.

Za začetek se prenehaj obremenjevati, da je kaj narobe s tabo in da si morda edini na tem svetu, ki jo ima. Tvoja težava je sicer zelo pogosta na začetku spolnega življenja mladih moških. Pogosto je zanjo kriva tesnoba, oziroma strah pred tem, da ti ne bi prehitro prišlo. Strah pa deluje na oživčenje spolovila na način, da ti res prehitro pride.

Moral se boš znebiti tega strahu, se sprostiti in se naučiti nadzora nad izlivom semena. To lahko narediš tudi tako, da takrat, ko zaznaš, da ti bo vsak hip prišlo, vzameš spolni ud iz nožnice in ga s prsti stisneš v predelu vratu (vrat na spolnem udu je tam, kjer se med glavico in trupom nahaja zožitev). Pri tem kazalec in sredinec drži na spodnjem delu vratu uda, palec pa zgoraj.

Stisni toliko, da ti popusti tisti občutek napovedanega orgazma. Tega postopka se moraš naučiti in to tako, da ga uporabiš vsaj 4 do 5 krat, preden ti pride. Z vajo boš vsekakor postal mojster posteljnih veščin in zadovoljeval svojo partnerko, da bo veselje!

CMOK! Tvoja Eva